
Banca Mondială cere privatizarea reţelelor feroviare 


Banca Mondială, nemulțumită că România nu a privatizat încă toate companiile de stat 


Într-un raport de diagnostic al sectorului privat din România, Banca Mondială 
cere Guvernului privatizarea reţelelor feroviare, pentru îmbunătăţirea rețelelor 
de transport. Totodată, organizaţia solicită și crearea de parteneriate public- 
privat pentru construcţia unor autostrăzi. În ce privește întreprinderile de stat, 
Banca Mondială consideră că acestea ar împiedica accesul pe piaţă al 
companiilor private. 


Statul român nu reușește să 
investească în infrastructură, astfel că domeniul trebuie privatizat, consideră Banca 
Mondială. Aceasta arată că rolul major al întreprinderilor de stat în sectorul de 
infrastructură al ţării (în special în domeniul transporturilor și al energiei) duce la investiţii 
insuficiente și la excluderea sectorului privat. 


În acest sens, Banca Mondială cere guvernului să introducă parteneriate private în 
domeniile transportului urban integrat, căilor ferate regionale și metropolitane, 
transportului în comun electrificat, autostrăzilor, precum și să concesioneze segmente ale 
reţelei feroviare. 


“Infrastructura României nu reflectă nici statutul de membru al UE, nici nivelul general 
ridicat de dezvoltare al ţării, ţara ocupând ultimul loc în clasamentul privind calitatea 
infrastructurii generale. Investiţiile publice s-au situat în medie la 4,2% din PIB între 2000 
și 2020, peste media UE-27 de 3,2% din PIB, dar au fost foarte volatile. Folosirea de 
către guvern a tăierii investiţiilor ca instrument pentru a atinge obiectivele de deficit 
bugetar a fost un factor important de volatilitate. Acoperirea insuficientă a reţelelor de 
infrastructură de transport împiedică competitivitatea și crearea de locuri de muncă. În 
anumite domenii de infrastructură (de exemplu, aviaţie și căile ferate), sectorul privat 
poate contribui la depășirea deficitelor de finanţare și la îmbunătăţirea eficienţei, inclusiv 
prin intermediul parteneriatelor de tip public-privat”, se arată în raportul Băncii Mondiale. 


Companiile de stat, inamicul străinilor 


Potrivit Băncii Mondiale, pentru consolidarea concurenţei, trebuie luate măsuri pentru 
raționalizarea sau reducerea procedurilor administrative pentru intrarea pe piață a 
companiilor și pentru trecerea către neutralitatea concurenţială pentru întreprinderile de 
stat. Un control mare al statului asupra economiei, condiții de concurenţă inegale între 
întreprinderile de stat și companiile private și bariere la intrarea pe piață împiedică 
concurența în România, consideră Banca Mondială (BM). 


Organizația semnalează că indicele de reglementare a produselor pe piață (Product 
Market Regulation - PMR) din 2018 al OCDE - care surprinde controlul statului, barierele 
la intrarea pe piață și barierele în calea comerțului și a investițiilor - arată că în România 
controlul statului asupra economiei este mai mare decât în majoritatea țărilor OCDE. 


“Bariere la intrare care ar putea fi eliminate pentru a stimula concurenţa și creșterea PIB- 
ului includ, printre altele proceduri administrative împovărătoare, cerințe inutile de intrare 
în domeniul serviciilor de transport rutier de marfă și al serviciilor profesionale, onorarii 
minime și maxime pentru serviciile juridice, precum și orientări recomandate privind 
onorariile pentru serviciile de inginerie și arhitectură. În plus, întreprinderile de stat se 
bucură de privilegii semnificative în materie de reglementare, inclusiv excepţii de la 
cerințele legale privind guvernanţa corporativă, lipsa unor norme care să impună 
separarea funcţiilor comerciale și necomerciale și lipsa unor cerinţe ca investiţiile 
întreprinderilor de stat”, se mai precizează în raportul BM. 


Corupţie și instabilitate politică 


Deși companiile străine din România înregistrează profituri uriașe, optimizate fiscal, 
bineînţeles, Banca Mondială concluzionează că lipsa de predictibilitate a mediului de 
afaceri și deficiențele de guvernanţă reprezintă o provocare semnificativă pentru 
dezvoltarea sectorului privat din România. Astfel, ineficiența administraţiei fiscale, 
corupția percepută și instabilitatea politică sunt constrângeri majore pentru mediul de 
afaceri. 


"Deși România a înregistrat progrese în îmbunătățirea mediului de afaceri, multe sarcini 
(de exemplu, obținerea de autorizaţii de construcţie și conectarea la reţeaua electrică, 
soluționarea cazurilor de insolvenţă, protejarea investitorilor minoritari și aplicarea 
contractelor) rămân oneroase pentru companii. România se remarcă și printr-o 
reglementare restrictivă pentru serviciile profesionale și de transport (inclusiv companii 
aeriene)”, se specifică în raportul Băncii Mondiale. 

